title: 2019 m. birželio 25 d. Tarybos sprendimas (ES) 2019/1332 dėl Sąjungos ir Gambijos Respublikos tausios žvejybos partnerystės susitarimo ir Protokolo dėl to Partnerystės susitarimo įgyvendinimo pasirašymo Europos Sąjungos vardu ir laikino taikymo

text:
8.8.2019

                  LT

                  Europos Sąjungos oficialusis leidinys

                  L 208/1

         TARYBOS SPRENDIMAS (ES) 2019/1332
         2019 m. birželio 25 d.
         dėl Sąjungos ir Gambijos Respublikos tausios žvejybos partnerystės susitarimo ir Protokolo dėl to Partnerystės susitarimo įgyvendinimo pasirašymo Europos Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 5 dalimi,
         atsižvelgdama į Europos Komisijos pasiūlymą,
         atsižvelgdama į Komisijos rekomendaciją ir Tarybos sprendimą, kuriuo suteikiami įgaliojimai pradėti derybas,
         kadangi:

                     (1)

                     Komisija Sąjungos vardu derėjosi dėl Europos Sąjungos ir Gambijos Respublikos tausios žvejybos partnerystės susitarimo (toliau – Partnerystės susitarimas) ir Protokolo dėl jo įgyvendinimo (toliau – Protokolas). 2018 m. spalio 19 d. Partnerystės susitarimas ir Protokolas buvo parafuoti;

                     (2)

                     Partnerystės susitarimu panaikinamas Europos ekonominės bendrijos ir Gambijos Respublikos Vyriausybės susitarimas dėl žvejybos Gambijos vandenyse (1), kuris įsigaliojo 1987 m. birželio 2 d.;

                     (3)

                     Protokolo tikslas – sudaryti galimybę Sąjungai ir Gambijai glaudžiau bendradarbiauti skatinant darnios žuvininkystės politiką ir atsakingą Gambijos vandenyse esančių žvejybos išteklių naudojimą;

                     (4)

                     Partnerystės susitarimas ir Protokolas turėtų būti pasirašyti. Siekiant užtikrinti, kad Sąjungos laivai galėtų greitai pradėti žvejybos veiklą, Partnerystės susitarimas ir Protokolas turėtų būti laikinai taikomi nuo jų pasirašymo, kol bus užbaigtos jų įsigaliojimui būtinos procedūros,

               PRIĖMĖ ŠĮ SPRENDIMĄ:

            1 straipsnis
            Leidžiama Sąjungos vardu pasirašyti Europos Sąjungos ir Gambijos Respublikos tausios žvejybos partnerystės susitarimą ir Protokolą dėl Europos Sąjungos ir Gambijos Respublikos tausios žvejybos partnerystės susitarimo įgyvendinimo su sąlyga, kad tie aktai bus sudaryti.
            Partnerystės susitarimo ir Protokolo tekstai pridedami prie šio sprendimo.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) pasirašyti Partnerystės susitarimą ir Protokolą Sąjungos vardu.

            3 straipsnis
            Remiantis Partnerystės susitarimo 14 straipsniu, Partnerystės susitarimas laikinai taikomas nuo jo pasirašymo, kol bus užbaigtos jo įsigaliojimui būtinos procedūros. (2)

            4 straipsnis
            Remiantis Protokolo 13 straipsniu, Protokolas laikinai taikomas nuo jo pasirašymo, kol bus užbaigtos jo įsigaliojimui būtinos procedūros. (3)

            5 straipsnis
            Šis sprendimas įsigalioja kitą dieną po jo priėmimo.

            Priimta Liuksemburge 2019 m. birželio 25 d.

                  Tarybos vardu

                  Pirmininkas

               A. ANTON

            (1)  OL L 146, 1987 6 6, p. 3.

            (2)  Datą, nuo kurios Partnerystės susitarimas bus laikinai taikomas, Europos Sąjungos oficialiajame leidinyje paskelbs Tarybos Generalinis sekretoriatas.

            (3)  Datą, nuo kurios Protokolas bus laikinai taikomas, Europos Sąjungos oficialiajame leidinyje paskelbs Tarybos Generalinis sekretoriatas.


title: 2019 m. liepos 23 d. Europos Centrinio Banko sprendimas (ES) 2019/1376 dėl įgaliojimų priimti sprendimus dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo delegavimo (ECB/2019/23)

text:
28.8.2019

                  LT

                  Europos Sąjungos oficialusis leidinys

                  L 224/1

         EUROPOS CENTRINIO BANKO SPRENDIMAS (ES) 2019/1376
         2019 m. liepos 23 d.
         dėl įgaliojimų priimti sprendimus dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo delegavimo (ECB/2019/23)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 4 straipsnio 1 dalies a, b, c ir d punktus ir 4 straipsnio 3 dalį, 6 straipsnio 4 dalį, 14 straipsnio 3 dalį, 14 straipsnio 5 dalį, 15 straipsnio 3 dalį ir 17 straipsnio 1 dalį,
         atsižvelgdama į 2016 m. lapkričio 16 d. Europos Centrinio Banko sprendimą (ES) 2017/933 dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40) (2), ypač į jo 4 straipsnį,
         kadangi:

                     (1)

                     pagal Reglamento (ES) Nr. 1024/2013 6 straipsnį Europos Centrinis Bankas (ECB) vykdo išimtinį uždavinį – kredito įstaigų priežiūrą, kuria siekiama užtikrinti nuoseklų priežiūros standartų taikymą, stiprinti finansinį stabilumą ir užtikrinti vienodas sąlygas;

                     (2)

                     remiantis Reglamento (ES) Nr. 1024/2013 4 straipsnio 1 dalies a punktu, ECB turi išimtinę kompetenciją panaikinti dalyvaujančiose valstybėse narėse įsteigtoms kredito įstaigoms išduotus leidimus;

                     (3)

                     remiantis Reglamento (ES) Nr. 1024/2013 4 straipsnio 1 dalies c punktu, ECB turi išimtinę kompetenciją vertinti pranešimus apie kredito įstaigų kvalifikuotųjų akcijų paketo dalių įsigijimą ir perleidimą, išskyrus bankų pertvarkymo atveju;

                     (4)

                     remiantis Reglamento (ES) Nr. 1024/2013 4 straipsnio 1 dalies b punktu, ECB rizikos ribojimo principais pagrįstos priežiūros tikslais turi išimtinę kompetenciją vykdyti uždavinius, kuriuos pagal atitinkamą Sąjungos teisę turi buveinės valstybės narės kompetentinga institucija dėl dalyvaujančioje valstybėje narėje įsteigtų svarbių kredito įstaigų, kurios nori įsteigti filialą arba teikti tarpvalstybines paslaugas nedalyvaujančioje valstybėje narėje. Be to, pagal Reglamento (ES) Nr. 1024/2013 17 straipsnio 1 dalį ir Europos Centrinio Banko reglamento (ES) Nr. 468/2014 (ECB/2014/17) (3) 11 straipsnio 1 ir 3 dalis kiekvienas svarbus prižiūrimas subjektas, norintis įsteigti filialą kitos dalyvaujančios valstybės narės teritorijoje, apie savo ketinimą privalo pranešti dalyvaujančios valstybės narės, kurioje yra svarbaus prižiūrimo subjekto pagrindinė buveinė, nacionalinei kompetentingai institucijai. Pagal Reglamento (ES) Nr. 468/2014 (ECB/2014/17) 11 straipsnio 3 dalį, jeigu per du mėnesius nuo tokio pranešimo gavimo ECB nepriima priešingo sprendimo, filialas gali būti įsteigtas ir pradėti savo veiklą;

                     (5)

                     remiantis Reglamento (ES) Nr. 1024/2013 4 straipsnio 1 dalies b ir d punktais kartu su Europos Parlamento ir Tarybos direktyvos 2013/36/ES (4) 34 straipsnio 1 dalies d punktu, ECB turi išimtinę kompetenciją vykdyti uždavinį, kurį pagal atitinkamą Sąjungos teisę turi buveinės valstybės narės kompetentinga institucija, išreiškiant pritarimą (svarbiai) kredito įstaigai, pareiškusiai apie savo ketinimą solidariai garantuoti savo patronuojamosios finansų įstaigos, kuri ketina užsiimti Direktyvos 2013/36/ES I priede išvardytų rūšių veikla dalyvaujančioje valstybėje narėje ar kitoje valstybėje narėje steigdama filialus arba teikdama paslaugas, prisiimtus įsipareigojimus;

                     (6)

                     ECB, kaip kompetentinga institucija, kiekvienais metais privalo priimti daug sprendimų dėl paso suteikimo (angl. passporting), kvalifikuotųjų akcijų paketo dalių įsigijimo ir kredito įstaigų leidimų panaikinimo. Siekiant palengvinti sprendimų priėmimo procesą, reikalingas delegavimo sprendimas, pagal kurį būtų priimami tokie sprendimai, kuriuos ECB turi priimti reguliariai ir tik ribotai veikdamas savo nuožiūra. Europos Sąjungos Teisingumo Teismas yra pripažinęs, kad įgaliojimų delegavimas yra reikalingas tam, kad, institucija, turinti priimti daug sprendimų, galėtų vykdyti savo pareigas. Taip pat šis teismas yra pripažinęs, kad būtinybė užtikrinti, kad sprendimus priimantys organai galėtų veikti, yra visoms institucinėms sistemoms būdingas principas (5);

                     (7)

                     įgaliojimų priimti sprendimus delegavimas turėtų būti ribotas ir proporcingas, o delegavimo apimtis turėtų būti aiškiai apibrėžta;

                     (8)

                     Sprendime (ES) 2017/933 (ECB/2016/40) nustatoma procedūra, kurios reikia laikytis priimant delegavimo sprendimus priežiūros srityje, ir nurodomi asmenys, kuriems galima deleguoti įgaliojimus priimti sprendimus. Tas sprendimas neturi įtakos ECB priežiūros uždavinių vykdymui ir nedaro poveikio Priežiūros valdybos įgaliojimams siūlyti užbaigtus sprendimų projektus Valdančiajai tarybai;

                     (9)

                     jei šiame sprendime nustatyti deleguotųjų sprendimų priėmimo kriterijai nėra įvykdyti, sprendimai turėtų būti priimami pagal neprieštaravimo procedūrą, nustatytą Reglamento (ES) Nr. 1024/2013 26 straipsnio 8 dalyje ir sukonkretintą Sprendimo ECB/2004/2 (6) 13g straipsnyje. Be to, neprieštaravimo procedūra taip pat turėtų būti taikoma, jei struktūrinių vienetų vadovams kyla abejonių dėl to, ar tenkinami vertinimo kriterijai, dėl tos priežasties, kad reikia atlikti sudėtingą vertinimą;

                     (10)

                     ECB priežiūros sprendimams gali būti taikoma vidaus administracinė peržiūra vadovaujantis Reglamento (ES) Nr. 1024/2013 24 straipsniu, kaip sukonkretinta Sprendime ECB/2014/16 (7). Atlikdama tokią administracinę peržiūrą, Priežiūros valdyba turėtų atsižvelgti į Administracinės peržiūros valdybos nuomonę ir pateikti Valdančiajai tarybai priimti naują sprendimo projektą pagal neprieštaravimo procedūrą,

               PRIĖMĖ ŠĮ SPRENDIMĄ:

            1 straipsnis
            Apibrėžtys
            Šiame sprendime vartojamos šios apibrėžtys:

                        1)

                        sprendimas dėl paso suteikimo (angl. passporting decision) – ECB sprendimas dėl svarbaus prižiūrimo subjekto filialo steigimo dalyvaujančioje valstybėje narėje arba kitoje valstybėje narėje, remiantis Direktyvos 2013/36/ES 35 straipsnio 3 dalį perkeliančiais nacionalinės teisės aktais kartu su Reglamento (ES) Nr. 1024/2013 17 straipsnio 1 dalimi ir Reglamento (ES) Nr. 468/2014 (ECB/2014/17) 11 ir 17 straipsniais.
                        Taikant šį sprendimą, sprendimas dėl paso suteikimo taip pat apima ECB sprendimą pagal Direktyvos 2013/36/ES 34 straipsnio 1 dalies d punktą perkeliančius nacionalinės teisės aktus, kuriuo išreiškiamas pritarimas patronuojančiosios įmonės ar įmonių pareiškimui solidariai garantuoti jų patronuojamosios finansų įstaigos, kuri ketina užsiimti Direktyvos 2013/36/ES I priede išvardytų rūšių veikla dalyvaujančioje valstybėje narėje ar kitoje valstybėje narėje steigdama filialą arba teikdama paslaugas, prisiimtus įsipareigojimus;

                        2)

                        filialas – filialas, kaip apibrėžta Europos Parlamento ir Tarybos reglamento (ES) Nr. 575/2013 (8) 4 straipsnio 1 dalies 17 punkte;

                        3)

                        sprendimas dėl kvalifikuotosios akcijų paketo dalies – ECB sprendimas dėl prižiūrimo subjekto (įsigyjamo subjekto) kvalifikuotosios akcijų paketo dalies įsigijimo remiantis Direktyvos 2013/36/ES 22 straipsnį perkeliančiais nacionalinės teisės aktais kartu su Reglamento (ES) Nr. 1024/2013 15 straipsniu;

                        4)

                        kredito įstaiga – kredito įstaiga, kaip apibrėžta Reglamento (ES) Nr. 575/2013 4 straipsnio 1 dalies 1 punkte;

                        5)

                        sprendimas dėl leidimo panaikinimo – ECB sprendimas dėl kredito įstaigos leidimo panaikinimo remiantis Direktyvos 2013/36/ES 18 straipsnį perkeliančiais nacionalinės teisės aktais kartu su Reglamento (ES) Nr. 1024/2013 14 straipsnio 5 dalimi;

                        6)

                        delegavimo sprendimas ir deleguotasis sprendimas turi tokią pačią reikšmę, kaip atitinkamai Sprendimo (ES) 2017/933 (ECB/2016/40) 3 straipsnio 2 ir 4 punktuose;

                        7)

                        struktūrinių vienetų vadovai – ECB struktūrinių vienetų vadovai, kuriems deleguoti įgaliojimai priimti sprendimus dėl paso suteikimo, kvalifikuotosios akcijų paketo dalies ir leidimo panaikinimo;

                        8)

                        neprieštaravimo procedūra – nustatyta Reglamento (ES) Nr. 1024/2013 26 straipsnio 8 dalyje ir sukonkretinta Sprendimo ECB/2004/2 13g straipsnyje;

                        9)

                        neigiamas sprendimas – sprendimas, kuriuo leidimas neduodamas arba leidimas neduodamas visa apimtimi, kaip to prašė prašymo pateikėjas, įskaitant neigiamus sprendimus pagal Direktyvos 2013/36/ES 34 straipsnio 1 dalies d punktą ir 35 straipsnio 3 dalį. Sprendimas, kuriame yra papildomų nuostatų, kaip antai sąlygų ar įpareigojimų, laikomas neigiamu sprendimu, išskyrus atvejus, kai tokios papildomos nuostatos: a) užtikrina, kad prašymo pateikėjas vykdo atitinkamus teisinius reikalavimus, nurodytus 4 straipsnio 2 dalyje, 5 straipsnio 2 dalyje, 6 straipsnio 3 ir 4 dalyse ir dėl jų buvo susitarta raštu arba b) jos tiesiog pakartoja vieną ar daugiau esamų reikalavimų, kurių turi laikytis prašymo pateikėjas pagal atitinkamas 4 straipsnio 2 dalies, 5 straipsnio 2 dalies ir 6 straipsnio 3 ir 4 dalių nuostatas, arba reikalauja pateikti informaciją apie tai, kaip vykdomi vienas ar daugiau šių reikalavimų;

                        10)

                        svarbus prižiūrimas subjektas – svarbus prižiūrimas subjektas, kaip apibrėžta Reglamento (ES) Nr. 468/2014 (ECB/2014/17) 2 straipsnio 16 punkte;

                        11)

                        prižiūrimas subjektas – prižiūrimas subjektas, kaip apibrėžta Reglamento (ES) Nr. 468/2014 (ECB/2014/17) 2 straipsnio 20 punkte;

                        12)

                        grupė – bendrovių grupė, kurią sudaro patronuojančioji įmonė ir jos patronuojamosios įmonės, arba susijusios ryšiais įmonės, kaip apibrėžta Europos Parlamento ir Tarybos direktyvos 2013/34/ES (9) 22 straipsnyje, įskaitant visus jos pogrupius;

                        13)

                        nacionalinė kompetentinga institucija – nacionalinė kompetentinga institucija, kaip apibrėžta Reglamento (ES) Nr. 1024/2013 2 straipsnio 2 punkte;

                        14)

                        ECB parengtas vadovas – Priežiūros valdybos siūlymu Valdančiosios tarybos priimtas ir ECB interneto svetainėje paskelbtas dokumentas, kuriame pateikiamos gairės apie tai, kaip ECB supranta teisinius reikalavimus.

            2 straipsnis
            Dalykas ir taikymo sritis

               1.   Šiame sprendime nustatomi kriterijai, pagal kuriuos ECB struktūrinių padalinių vadovams deleguojami įgaliojimai priimti sprendimus dėl paso suteikimo, kvalifikuotosios akcijų paketo dalies ir leidimo panaikinimo.

               2.   Įgaliojimų priimti sprendimus delegavimas nepažeidžia vertinimo, kurį priežiūros institucijos turi atlikti, kad būtų priimti sprendimai dėl paso suteikimo, kvalifikuotosios akcijų paketo dalies ir leidimo panaikinimo.

            3 straipsnis
            Sprendimų dėl paso suteikimo, kvalifikuotosios akcijų paketo dalies ir leidimo panaikinimo delegavimas

               1.   Remiantis Sprendimo (ES) 2017/933 (ECB/2016/40) 4 straipsniu, Valdančioji taryba deleguoja ECB struktūrinių vienetų vadovams, kuriuos paskyrė Vykdomoji valdyba pagal to sprendimo 5 straipsnį, įgaliojimus priimti sprendimus dėl paso suteikimo, kvalifikuotosios akcijų paketo dalies ir leidimo panaikinimo.

               2.   Sprendimai dėl paso suteikimo, kvalifikuotosios akcijų paketo dalies ir leidimo panaikinimo priimami deleguotojo sprendimo forma, jeigu tenkinami atitinkami 4, 5 ir 6 straipsniuose įtvirtinti deleguotųjų sprendimų priėmimo kriterijai.

               3.   Sprendimai dėl paso suteikimo, kvalifikuotosios akcijų paketo dalies ir leidimo panaikinimo nepriimami deleguotojo sprendimo forma, jeigu dėl vertinimo sudėtingumo jie turi būti priimami pagal neprieštaravimo procedūrą.

               4.   Bet koks įgaliojimų priimti sprendimus delegavimas taikomas tiek priimant priežiūros sprendimus, tiek ECB tvirtinant teigiamus įvertinimus, kai nereikalaujama priimti priežiūros sprendimo.

               5.   Neigiami sprendimai dėl paso suteikimo, kvalifikuotosios akcijų paketo dalies ir leidimo panaikinimo nepriimami deleguotojo sprendimo forma.

               6.   Jei sprendimas dėl paso suteikimo, kvalifikuotosios akcijų paketo dalies ar leidimo panaikinimo negali būti priimamas deleguotojo sprendimo forma, jis priimamas pagal neprieštaravimo procedūrą.

            4 straipsnis
            Deleguotųjų sprendimų dėl kvalifikuotosios akcijų paketo dalies priėmimo kriterijai

               1.   Sprendimai dėl kvalifikuotosios akcijų paketo dalies priimami deleguotojo sprendimo forma, jeigu tenkinamas bent vienas iš šių kriterijų:

                           a)

                           kvalifikuotoji akcijų paketo dalis įsigyjama, įgijėjo grupės struktūroje pridėjus arba pašalinus tarpinį lygmenį;

                           b)

                           kvalifikuotoji akcijų paketo dalis įsigyjama, pasikeitus įsigyjamo subjekto nuosavybei tarp vieno kontroliuojančiojo subjekto ir kito kontroliuojančiojo subjekto toje pačioje grupėje;

                           c)

                           kvalifikuotoji akcijų paketo dalis įsigyjama, padidėjus esamai kvalifikuotajai akcijų paketo daliai, nebent buvo esminių pakeitimų po paskutinio vertinimo, kurie daro poveikį bent vienam iš vertinimo kriterijų, arba įgijėjas įgyja įsigyjamo subjekto kontrolę.

               2.   Kvalifikuotųjų akcijų paketo dalių įsigijimų vertinimas atliekamas vadovaujantis Direktyvos 2013/36/ES 23 straipsniu, perkeltu į nacionalinę teisę, taip pat atsižvelgiant į taikytinus ECB parengtus vadovus ar panašius ECB priimtus aktus, taip pat Europos priežiūros institucijų gaires (10).

            5 straipsnis
            Deleguotųjų sprendimų dėl leidimo panaikinimo priėmimo kriterijai

               1.   Sprendimai dėl leidimo panaikinimo priimami deleguotojo sprendimo forma, jeigu tenkinami visi šie kriterijai:

                           a)

                           sprendimas priimtas prižiūrimo subjekto prašymu arba dėl susijungimo ir dėl to prižiūrimas subjektas pasibaigia;

                           b)

                           po leidimo panaikinimo įsigaliojimo prižiūrimame subjekte nebelieka iš visuomenės priimtų indėlių;

                           c)

                           panaikinimas susijęs su reorganizavimu grupės viduje.

               2.   Leidimų panaikinimų vertinimas atliekamas vadovaujantis Direktyvos 2013/36/ES 18 straipsniu, perkeltu į nacionalinę teisę, taip pat atsižvelgiant į taikytinus ECB parengtus vadovus ar panašius ECB priimtus aktus.

            6 straipsnis
            Deleguotųjų sprendimų dėl paso suteikimo priėmimo kriterijai

               1.   Sprendimai dėl paso suteikimo remiantis Reglamento (ES) Nr. 468/2014 (ECB/2014/17) 11 straipsniu ir 17 straipsnio 1 dalimi dėl svarbaus prižiūrimo subjekto filialo įsteigimo gali būti priimami deleguotojo sprendimo forma, kai visas filialo turtas, numatomas veiklos programoje, neviršija 10 % viso svarbaus prižiūrimo subjekto turto.

               2.   Sprendimai dėl paso suteikimo remiantis Direktyvos 2013/36/ES 34 straipsnio 1 dalies d punkto nuostatas perkeliančiais nacionalinės teisės aktais, kuriais išreiškiamas pritarimas patronuojančiosios įmonės arba įmonių pareiškimui solidariai garantuoti jų patronuojamosios finansų įstaigos prisiimtus įsipareigojimus, priimami deleguotojo sprendimo forma, kai numatomas patronuojančiosios įmonės įsipareigojimas pagal garantiją, remiantis sprendimo dėl paso suteikimo pagrindu vykdomų veiklų verslo planu, neviršija 10 % viso patronuojančiosios įmonės turto individualiu lygmeniu.

               3.   Prašymų priimti sprendimus dėl paso suteikimo pagal Reglamento (ES) Nr. 468/2014 (ECB/2014/17) 11 straipsnį ir 17 straipsnio 1 dalį vertinimas atliekamas vadovaujantis Direktyvos 2013/36/ES 35 straipsnio 3 dalį perkeliančių nacionalinės teisės aktų atitinkamomis nuostatomis, taip pat atsižvelgiant į taikytinus ECB parengtus vadovus ar panašius ECB priimtus aktus.

               4.   Prašymų priimti sprendimus dėl paso suteikimo remiantis Direktyvos 2013/36/ES 34 straipsnio 1 dalies d punktą perkeliančiais nacionalinės teisės aktais vertinimas atliekamas vadovaujantis Direktyvos 2013/36/ES 34, 35 ir 39 straipsnius perkeliančių nacionalinės teisės aktų atitinkamomis nuostatomis, taip pat atsižvelgiant į taikytinus ECB parengtus vadovus ar panašius ECB priimtus aktus.

            7 straipsnis
            Pereinamojo laikotarpio nuostata
            Šis sprendimas netaikomas tais atvejais, jei nacionalinė kompetentinga institucija pateikė ECB siūlomą sprendimo dėl kvalifikuotosios akcijų paketo dalies ar leidimo panaikinimo projektą, arba jei pranešimą apie svarbaus prižiūrimo subjekto ketinimą įsteigti filialą arba garantuoti savo patronuojamosios finansų įstaigos prisiimtus įsipareigojimus nacionalinė kompetentinga institucija pateikė ECB iki šio sprendimo įsigaliojimo dienos.

            8 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2019 m. liepos 23 d.

                  ECB Pirmininkas

               Mario DRAGHI

            (1)  OL L 287, 2013 10 29, p. 63.

            (2)  OL L 141, 2017 6 1, p. 14.

            (3)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama ECB, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).

            (4)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).

            (5)  1986 m. rugsėjo 23 d. Teisingumo Teismo sprendimas AKZO Chemie prieš Komisiją, 5/85, ECLI:EU:C:1986:328, 37 punktas; ir 2005 m. gegužės 26 d. Teisingumo Teismo sprendimas Carmine Salvatore Tralli prieš ECB, C-301/02 P, ECLI:EU:C:2005:306, 59 punktas.

            (6)  2004 m. vasario 19 d. Sprendimas ECB/2004/2 dėl Europos Centrinio Banko darbo reglamento patvirtinimo (OL L 80, 2004 3 18, p. 33).

            (7)  2014 m. balandžio 14 d. Sprendimas ECB/2014/16 dėl Administracinės peržiūros valdybos įsteigimo ir jos veiklos taisyklių (OL L 175, 2014 6 14, p. 47).

            (8)  2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).

            (9)  2013 m. birželio 26 d. Europos Parlamento ir Tarybos direktyva 2013/34/ES dėl tam tikrų rūšių įmonių metinių finansinių ataskaitų, konsoliduotųjų finansinių ataskaitų ir susijusių pranešimų, kuria iš dalies keičiama Europos Parlamento ir Tarybos direktyva 2006/43/EB ir panaikinamos Tarybos direktyvos 78/660/EEB ir 83/349/EEB (OL L 182, 2013 6 29, p. 19).

            (10)  Europos bankininkystės institucija, Europos draudimo ir profesinių pensijų institucija ir Europos vertybinių popierių ir rinkų institucija. Bendros riziką ribojančio kvalifikuotosios akcijų paketo dalies įsigijimo ir didinimo finansų sektoriuje vertinimo gairės, JC/GL/2016/01.


title: 2019 m. liepos 31 d. Europos Centrinio Banko sprendimas (ES) 2019/1377, kuriuo paskiriami struktūrinių vienetų vadovai, įgalioti priimti deleguotuosius sprendimus dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo (ECB/2019/26)

text:
28.8.2019

                  LT

                  Europos Sąjungos oficialusis leidinys

                  L 224/6

         EUROPOS CENTRINIO BANKO SPRENDIMAS (ES) 2019/1377
         2019 m. liepos 31 d.
         kuriuo paskiriami struktūrinių vienetų vadovai, įgalioti priimti deleguotuosius sprendimus dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo (ECB/2019/26)
         EUROPOS CENTRINIO BANKO VYKDOMOJI VALDYBA,
         atsižvelgdama į Sutartį dėl Europos Sąjungos veikimo,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 11 straipsnio 6 dalį,
         atsižvelgdama į 2016 m. lapkričio 16 d. Europos Centrinio Banko sprendimą (ES) 2017/933 dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40) (1), ypač į jo 4 ir 5 straipsnius,
         atsižvelgdama į 2019 m. liepos 23 d. Europos Centrinio Banko sprendimą (ES) 2019/1376 dėl įgaliojimų priimti sprendimus dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo delegavimo (ECB/2019/23) (2), ypač į jo 3 straipsnį,
         atsižvelgdama į 2004 m. vasario 19 d. Sprendimą ECB/2004/2 dėl Europos Centrinio Banko darbo reglamento patvirtinimo (3), ypač į jo 10 straipsnį,
         kadangi:

                     (1)

                     siekiant spręsti klausimą dėl didelio sprendimų, kuriuos turi priimti Europos Centrinis Bankas (ECB), vykdydamas jam pavestus priežiūros uždavinius, skaičiaus, buvo nustatyta tam tikrų deleguotųjų sprendimų priėmimo procedūra;

                     (2)

                     delegavimo sprendimas įsigalioja Vykdomajai valdybai priėmus sprendimą, kuriuo paskiriami vienas ar daugiau struktūrinių vienetų vadovų, kurie sprendimus priima remdamiesi delegavimo sprendimu;

                     (3)

                     Vykdomoji valdyba, skirdama struktūrinių vienetų vadovus, turėtų atsižvelgti į delegavimo sprendimo svarbą ir adresatų, kuriems turi būti siunčiami deleguotieji sprendimai, skaičių;

                     (4)

                     su Priežiūros valdybos pirmininku buvo pasikonsultuota dėl struktūrinių vienetų vadovų, kuriems turėtų būti deleguoti įgaliojimai priimti sprendimus dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo,

               PRIĖMĖ ŠĮ SPRENDIMĄ:

            1 straipsnis
            Apibrėžtys
            Šiame sprendime vartojamos Sprendimo (ES) 2019/1376 (ECB/2019/23) 1 straipsnyje pateiktos apibrėžtys.

            2 straipsnis
            Deleguotieji sprendimai dėl kvalifikuotosios akcijų paketo dalies

               1.   Deleguotuosius sprendimus vadovaujantis Sprendimo (ES) 2019/1376 (ECB/2019/23) 3 ir 4 straipsniais svarbių prižiūrimų subjektų, kaip apibrėžta Europos Centrinio Banko reglamento (ES) Nr. 468/2014 (ECB/2014/17) (4) 2 straipsnio 16 punkte, atveju priima Priežiūros valdybos sekretoriato generalinio direktorato generalinis direktorius arba generalinio direktoriaus pavaduotojas, o jo (jos) nesant – Leidimų skyriaus vadovas, ir vienas iš šių struktūrinių vienetų vadovų:

                           a)

                           Mikroprudencinės priežiūros I generalinio direktorato generalinis direktorius arba generalinio direktoriaus pavaduotojas, jei atitinkamo prižiūrimo subjekto ar grupės priežiūrą vykdo Mikroprudencinės priežiūros I generalinis direktoratas;

                           b)

                           Mikroprudencinės priežiūros II generalinio direktorato generalinis direktorius arba generalinio direktoriaus pavaduotojas, jei atitinkamo prižiūrimo subjekto ar grupės priežiūrą vykdo Mikroprudencinės priežiūros II generalinis direktoratas.

                     Jei deleguotasis sprendimas vadovaujantis Sprendimo (ES) 2019/1376 (ECB/2019/23) 3 ir 4 straipsniais apima daugiau nei vieną svarbų prižiūrimą subjektą, atitinkamas svarbus prižiūrimas subjektas yra tas svarbus prižiūrimas subjektas ar grupė, kurių kvalifikuotoji akcijų paketo dalis įsigyjama.

               2.   Deleguotuosius sprendimus vadovaujantis Sprendimo (ES) 2019/1376 (ECB/2019/23) 3 ir 4 straipsniais, kai tai nėra susiję su svarbiais prižiūrimais subjektais, priima Mikroprudencinės priežiūros III generalinio direktorato generalinis direktorius arba generalinio direktoriaus pavaduotojas.

            3 straipsnis
            Deleguotieji sprendimai dėl leidimų panaikinimo

               1.   Deleguotuosius sprendimus vadovaujantis Sprendimo (ES) 2019/1376 (ECB/2019/23) 3 ir 5 straipsniais svarbių prižiūrimų subjektų, kaip apibrėžta Europos Centrinio Banko reglamento (ES) Nr. 468/2014 (ECB/2014/17) 2 straipsnio 16 punkte, atveju priima Priežiūros valdybos sekretoriato generalinio direktorato generalinis direktorius arba generalinio direktoriaus pavaduotojas, o jo (jos) nesant – Leidimų skyriaus vadovas, ir vienas iš šių struktūrinių vienetų vadovų:

                           a)

                           Mikroprudencinės priežiūros I generalinio direktorato generalinis direktorius arba generalinio direktoriaus pavaduotojas, jei atitinkamo prižiūrimo subjekto ar grupės priežiūrą vykdo Mikroprudencinės priežiūros I generalinis direktoratas;

                           b)

                           Mikroprudencinės priežiūros II generalinio direktorato generalinis direktorius arba generalinio direktoriaus pavaduotojas, jei atitinkamo prižiūrimo subjekto ar grupės priežiūrą vykdo Mikroprudencinės priežiūros II generalinis direktoratas.

               2.   Deleguotuosius sprendimus vadovaujantis Sprendimo (ES) 2019/1376 (ECB/2019/23) 3 ir 5 straipsniais, kai tai susiję su mažiau svarbiais prižiūrimais subjektais, kaip apibrėžta Reglamento (ES) Nr. 468/2014 (ECB/2014/17) 2 straipsnio 7 punkte, priima Mikroprudencinės priežiūros III generalinio direktorato generalinis direktorius arba generalinio direktoriaus pavaduotojas.

            4 straipsnis
            Deleguotieji sprendimai dėl paso suteikimo
            Deleguotuosius sprendimus vadovaujantis Sprendimo (ES) 2019/1376 (ECB/2019/23) 3 ir 6 straipsniais priima vienas iš šių struktūrinių vienetų vadovų:

                        a)

                        Mikroprudencinės priežiūros I generalinio direktorato generalinis direktorius arba generalinio direktoriaus pavaduotojas, jei atitinkamo prižiūrimo subjekto ar grupės priežiūrą vykdo Mikroprudencinės priežiūros I generalinis direktoratas;

                        b)

                        Mikroprudencinės priežiūros II generalinio direktorato generalinis direktorius arba generalinio direktoriaus pavaduotojas, jei atitinkamo prižiūrimo subjekto ar grupės priežiūrą vykdo Mikroprudencinės priežiūros II generalinis direktoratas.

            5 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2019 m. liepos 31 d.

                  ECB Pirmininkas

               Mario DRAGHI

            (1)  OL L 141, 2017 6 1, p. 14.

            (2)  Žr. šio Oficialiojo leidinio p. 1

            (3)  OL L 80, 2004 3 18, p. 33.

            (4)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).


title: 2019 m. rugpjūčio 9 d. Europos Centrinio Banko sprendimas (ES) 2019/1378, kuriuo iš dalies keičiamas Sprendimas ECB/2014/16 dėl Administracinės peržiūros valdybos įsteigimo ir jos veiklos taisyklių (ECB/2019/27)

text:
28.8.2019

                  LT

                  Europos Sąjungos oficialusis leidinys

                  L 224/9

         EUROPOS CENTRINIO BANKO SPRENDIMAS (ES) 2019/1378
         2019 m. rugpjūčio 9 d.
         kuriuo iš dalies keičiamas Sprendimas ECB/2014/16 dėl Administracinės peržiūros valdybos įsteigimo ir jos veiklos taisyklių (ECB/2019/27)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 24 straipsnį,
         kadangi:

                     (1)

                     atsižvelgiant į patirtį, įgytą nuo Administracinės peržiūros valdybos įsteigimo, būtina patikslinti keletą jos veiklos taisyklių, įtvirtintų Sprendime ECB/2014/16 (2), ir, kai tai tinkama, jas pakeisti, konkrečiai dėl pakaitinių narių vaidmens;

                     (2)

                     Europos Centrinis Bankas (ECB) sukūrė metodiką, pagal kurią padalijamos prašymo pateikėjo ir ECB išlaidos, patirtos Administracinės peržiūros valdybai atliekant ECB sprendimų vidaus administracinę peržiūrą pagal Reglamentą (ES) Nr. 1024/2013. Šią metodiką reikėtų įtraukti į veiklos taisykles;

                     (3)

                     todėl reikėtų atitinkamai iš dalies pakeisti Sprendimą ECB/2014/16,

               PRIĖMĖ ŠĮ SPRENDIMĄ:

            1 straipsnis
            Daliniai pakeitimai
            Sprendimas ECB/2014/16 iš dalies keičiamas taip:

                        1)

                        3 straipsnis iš dalies keičiamas taip:

                                    a)

                                    1 dalis pakeičiama taip:

                                       „1.   Administracinę valdybą sudaro penki nariai, kuriuos 3 ir 4 dalyse nustatytomis sąlygomis pakeičia du pakaitiniai nariai.“;

                                    b)

                                    3 dalis pakeičiama taip:

                                       „3.   Pakaitinis narys laikinai pakeičia Administracinės valdybos narį jo laikino nedarbingumo atveju. Vykdant konkretų prašymą atlikti peržiūrą, pakaitinis narys laikinai pakeičia Administracinės valdybos narį šiais atvejais:

                                                   a)

                                                   esant bet kokiai situacijai, dėl kurios gali kilti susirūpinimas dėl interesų konflikto, kaip apibrėžta Europos Centrinio Banko aukšto lygio tarnautojų elgesio kodekso (*1) 11 straipsnio 1 dalyje;

                                                   b)

                                                   to nario nėra dėl pateisinamų priežasčių.

                                       (*1)  OL C 89, 2019 3 8, p. 2.“;"

                                    c)

                                    pridedamos šios 4 ir 5 dalys:

                                       „4.   Pakaitinis narys visam laikui pakeičia Administracinės valdybos narį jo nuolatinio nedarbingumo, mirties, atsistatydinimo ar pašalinimo iš pareigų atveju. Šiuo atveju jis nustoja būti pakaitiniu nariu ir Valdančioji taryba jį paskiria Administracinės valdybos nariu. Remiantis 4 straipsnyje numatyta tvarka, į jo pareigas paskiriamas pakaitinis narys.

                                       5.   Pakaitiniai nariai visapusiškai dalyvauja peržiūros procese tada, kai laikinai pakeičia Administracinės valdybos narius, arba kai jie yra stebėtojai.“;

                        2)

                        4 straipsnio 3 dalis pakeičiama taip:

                           „3.   Administracinės valdybos narių ir dviejų pakaitinių narių kadencija yra penkeri metai, ji gali būti vieną kartą pratęsta. Tuo atveju, kai pakaitinis narys visam laikui pakeičia Administracinės valdybos narį esant 3 straipsnio 4 dalyje nurodytoms sąlygoms, toks pakeitimas nelaikomas nauju paskyrimu arba atnaujinimu, ir jo kadencija laikoma prasidėjusia nuo tada, kai jis buvo paskirtas pakaitiniu nariu.“;

                        3)

                        7 straipsnio 5 dalis pakeičiama taip:

                           „5.   Paraiškoje dėl peržiūros aiškiai nurodomi visi prašymo pateikėjo kontaktiniai duomenys, kad sekretorius galėtų siųsti korespondenciją prašymo pateikėjui, arba prireikus, jo atstovui. Sekretorius prašymo pateikėjui nedelsdamas išsiunčia gavimo patvirtinimą, kuriame nurodo, ar paraiška dėl peržiūros yra visapusiškai užpildyta.“;

                        4)

                        16 straipsnio 1 dalis pakeičiama taip:

                           „1.   Administracinė valdyba priima nuomonę dėl peržiūros per klausimo skubą atitinkantį laiką ir ne vėliau kaip per du mėnesius nuo tada, kai gaunama išsami paraiška dėl peržiūros, kurioje yra visi dokumentai, kurie turi būti pateikti pagal 7 straipsnio 4 dalį ir apie kurių gavimą patvirtinama pagal 7 straipsnio 5 dalį.“;

                        5)

                        17 straipsnio 2 dalis pakeičiama taip:

                           „2.   Priežiūros valdybos naujo sprendimo, kuriuo pradinis sprendimas pakeičiamas tapataus turinio sprendimu arba pradinis sprendimas panaikinamas arba iš dalies keičiamas, projektas pateikiamas Valdančiajai tarybai per 30 darbo dienų nuo Administracinės valdybos nuomonės gavimo.“;

                        6)

                        21 straipsnis iš dalies keičiamas taip:

                                    a)

                                    3 ir 4 dalys išbraukiamos;

                                    b)

                                    5 dalis pakeičiama taip:

                                       „5.   Valdančioji taryba nusprendžia dėl išlaidų padalijimo, vadovaudamasi Europos Centrinio Banko darbo reglamento 13g straipsnio 2 dalyje nustatyta tvarka ir remdamasi šio sprendimo priede išdėstyta išlaidų padalijimo metodika.“;

                        7)

                        šio sprendimo priede išdėstytas tekstas pridedamas kaip Sprendimo ECB/2014/16 priedas.

            2 straipsnis
            Baigiamoji nuostata
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2019 m. rugpjūčio 9 d.

                  ECB Pirmininkas

               Mario DRAGHI

            (1)  OL L 287, 2013 10 29, p. 63.

            (2)  2014 m. balandžio 14 d. Sprendimas ECB/2014/16 dėl Administracinės peržiūros valdybos įsteigimo ir jos veiklos taisyklių (OL L 175, 2014 6 14, p. 47).

            PRIEDAS

                     „PRIEDAS

                        Peržiūros išlaidų, kurias prašymo pateikėjas ir Europos Centrinis Bankas patyrė Administracinei valdybai atliekant peržiūrą, padalijimo metodika

                     Tais atvejais, kai, pateikus paraišką dėl peržiūros, Valdančioji taryba panaikina pradinį sprendimą arba iš dalies pakeičia jo rezoliucinę dalį, ECB atlygins prašymo pateikėjo išlaidas, patirtas atliekant peržiūrą, išskyrus neproporcingas išlaidas, kurias prašymo pateikėjas patyrė pateikdamas rašytinius ar žodinius įrodymus ar dėl teisinio atstovavimo, kurias padengia pats prašymo pateikėjas. Bet kuriuo atveju ECB atlyginamų išlaidų, kurias patyrė prašymo pateikėjas, dydis negali viršyti 50 000 EUR kiekvienos atskiros Administracinės valdybos atliekamos peržiūros atveju.
                     Tais atvejais, kai, pateikus paraišką dėl peržiūros, Valdančioji taryba pakeičia pradinį sprendimą tapataus turinio sprendimu arba iš dalies pakeičia tik pradinio sprendimo nerezoliucinę dalį (*1), prašymo pateikėjas prisidės padengiant išlaidas, kurias, atliekant peržiūrą, patyrė ECB. Fiziniai asmenys privalo sumokėti 500 EUR fiksuotą sumą. Juridiniai asmenys privalo sumokėti 5 000 EUR fiksuotą sumą. Šios fiksuotos sumos sumokėjimas nedaro įtakos šio sprendimo 13 straipsnio taikymui.
                     Tais atvejais, kai prašymo pateikėjas atsiima paraišką dėl peržiūros pagal šio sprendimo 7 straipsnio 6 dalį, prašymo pateikėjas ir ECB padengia savo išlaidas, jei jų patyrė.

               (*1)

               Nerezoliucinė dalis– sprendimo dalis, kurioje išdėstomas ECB sprendimo pagrindimas ir motyvai, nepriklausomai nuo to, kaip ši dalis vadinama pačiame sprendime.


title: 2019 m. kovo 26 d. Europos Parlamento sprendimas (ES, Euratomas) 2019/1415 dėl Vartotojų, sveikatos, žemės ūkio ir maisto programų vykdomosios įstaigos 2017 finansinių metų biudžeto įvykdymo patvirtinimo

text:
27.9.2019

               LT

               Europos Sąjungos oficialusis leidinys

               L 249/89

      EUROPOS PARLAMENTO SPRENDIMAS (ES, Euratomas) 2019/1415
      2019 m. kovo 26 d.
      dėl Vartotojų, sveikatos, žemės ūkio ir maisto programų vykdomosios įstaigos 2017 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos Sąjungos 2017 finansinių metų bendrąjį biudžetą (1),

                  —

                  atsižvelgdamas į Europos Sąjungos 2017 finansinių metų konsoliduotąsias metines ataskaitas (COM(2018) 521 – C8-0318/2018) (2),

                  —

                  atsižvelgdamas į Vartotojų, sveikatos, žemės ūkio ir maisto programų vykdomosios įstaigos 2017 finansinių metų galutines metines ataskaitas (3),

                  —

                  atsižvelgdamas į Komisijos ataskaitą dėl tolesnių veiksmų, susijusių su 2016 finansinių metų biudžeto įvykdymo patvirtinimu (COM(2018) 545), ir į prie jos pridėtą (-us) Komisijos tarnybų darbo dokumentą (-us),

                  —

                  atsižvelgdamas į Komisijos 2017 m. atlikto vidaus audito metinę ataskaitą biudžeto įvykdymą tvirtinančiai institucijai (COM(2018) 661) ir pridedamą Komisijos tarnybų darbo dokumentą (SWD(2018) 429),

                  —

                  atsižvelgdamas į Audito Rūmų ataskaitą dėl Vartotojų, sveikatos, žemės ūkio ir maisto programų vykdomosios įstaigos 2017 finansinių metų metinių ataskaitų kartu su Įstaigos atsakymu (4),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2017 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (5),

                  —

                  atsižvelgdamas į 2019 m. vasario 12 d. Tarybos rekomendaciją dėl patvirtinimo, kad Komisija įvykdė 2017 finansinių metų bendrąjį biudžetą (05826/2019 – C8-0054/2019),

                  —

                  atsižvelgdamas į Sutarties dėl Europos Sąjungos veikimo 317, 318 ir 319 straipsnius,

                  —

                  atsižvelgdamas į Europos atominės energijos bendrijos steigimo sutarties 106a straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 62, 164, 165 ir 166 straipsnius,

                  —

                  atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (7), ypač į jo 69, 260, 261 ir 262 straipsnius,

                  —

                  atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys (8), įstatus, ypač į jo 14 straipsnio 3 dalį,

                  —

                  atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys (9), įstatus, ypač į jo 66 straipsnio pirmą ir antrą pastraipas,

                  —

                  atsižvelgdamas į 2013 m. gruodžio 17 d. Komisijos įgyvendinimo sprendimą 2013/770/ES, kuriuo įsteigiama Vartotojų, sveikatos ir maisto programų vykdomoji įstaiga ir panaikinamas Sprendimas 2004/858/EB (10),

                  —

                  atsižvelgdamas į 2014 m. gruodžio 17 d. Komisijos įgyvendinimo sprendimą 2014/927/ES, kuriuo iš dalies keičiamas Įgyvendinimo sprendimas 2013/770/ES, siekiant Vartotojų, sveikatos ir maisto programų vykdomąją įstaigą pertvarkyti į Vartotojų, sveikatos, žemės ūkio ir maisto programų vykdomąją įstaigą (11),

                  —

                  atsižvelgdamas į Darbo tvarkos taisyklių 93 straipsnį ir IV priedą,

                  —

                  atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A8-0110/2019),

                  A.

                  kadangi pagal Europos Sąjungos sutarties 17 straipsnio 1 dalį Komisija vykdo biudžetą ir vadovauja programoms ir kadangi taikant Sutarties dėl Europos Sąjungos veikimo 317 straipsnį ji vykdo biudžetą bendradarbiaudama su valstybėmis narėmis, savo atsakomybe ir atsižvelgdama į patikimo finansų valdymo principus;

         1.

            patvirtina Vartotojų, sveikatos, žemės ūkio ir maisto programų vykdomosios įstaigos direktoriui, kad Įstaigos 2017 finansinių metų biudžetas įvykdytas;

         2.

            išdėsto savo pastabas rezoliucijoje, kuri yra neatskiriama sprendimų dėl Europos Sąjungos 2017 finansinių metų bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis, ir 2019 m. kovo 26 d. rezoliucijoje dėl Audito Rūmų specialiųjų ataskaitų vykdant Komisijos 2017 finansinių metų biudžeto įvykdymo patvirtinimo procedūrą (12);

         3.

            paveda Pirmininkui perduoti šį sprendimą, sprendimą dėl Europos Sąjungos 2017 finansinių metų bendrojo biudžeto įvykdymo patvirtinimo, III skirsnis – Komisija, ir rezoliuciją, kuri yra neatskiriama šių sprendimų dalis, Vartotojų, sveikatos, žemės ūkio ir maisto programų vykdomosios įstaigos direktoriui, Tarybai, Komisijai, Europos Sąjungos Teisingumo Teismui bei Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL L 51, 2017 2 28, p. 1.

         (2)  OL C 348, 2018 9 28, p. 1.

         (3)  OL C 413, 2018 11 14, p. 2.

         (4)  OL C 434, 2018 11 30, p. 16.

         (5)  OL C 434, 2018 11 30, p. 229.

         (6)  OL L 298, 2012 10 26, p. 1.

         (7)  OL L 193, 2018 7 30, p. 1.

         (8)  OL L 11, 2003 1 16, p. 1.

         (9)  OL L 297, 2004 9 22, p. 6.

         (10)  OL L 341, 2013 12 18, p. 69.

         (11)  OL L 363, 2014 12 18, p. 183.

         (12)  Priimti tekstai, P8_TA(2019)0243 (žr. šio Oficialiojo leidinio p. 59.)


title: 2019 m. kovo 26 d. Europos Parlamento sprendimas (ES) 2019/1416 dėl Europos mokslinių tyrimų tarybos vykdomosios įstaigos 2017 finansinių metų biudžeto įvykdymo patvirtinimo

text:
27.9.2019

               LT

               Europos Sąjungos oficialusis leidinys

               L 249/91

      EUROPOS PARLAMENTO SPRENDIMAS (ES) 2019/1416
      2019 m. kovo 26 d.
      dėl Europos mokslinių tyrimų tarybos vykdomosios įstaigos 2017 finansinių metų biudžeto įvykdymo patvirtinimo
      EUROPOS PARLAMENTAS,

                  —

                  atsižvelgdamas į Europos Sąjungos 2017 finansinių metų bendrąjį biudžetą (1),

                  —

                  atsižvelgdamas į Europos Sąjungos 2017 finansinių metų konsoliduotąsias metines ataskaitas (COM(2018)521 – C8-0318/2018) (2),

                  —

                  atsižvelgdamas į Europos mokslinių tyrimų tarybos vykdomosios įstaigos 2017 finansinių metų galutines metines ataskaitas (3),

                  —

                  atsižvelgdamas į Komisijos ataskaitą dėl tolesnių veiksmų, susijusių su 2016 finansinių metų biudžeto įvykdymo patvirtinimu (COM(2018)545), ir į prie jos pridėtą (-us) Komisijos tarnybų darbo dokumentą (-us),

                  —

                  atsižvelgdamas į Komisijos 2017 m. atlikto vidaus audito metinę ataskaitą biudžeto įvykdymą tvirtinančiai institucijai (COM(2018)661) ir pridedamą Komisijos tarnybų darbo dokumentą (SWD(2018)429),

                  —

                  atsižvelgdamas į Audito Rūmų ataskaitą dėl Europos mokslinių tyrimų tarybos vykdomosios įstaigos 2017 finansinių metų metinių ataskaitų kartu su Įstaigos atsakymu (4),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2017 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (5),

                  —

                  atsižvelgdamas į 2019 m. vasario 12 d. Tarybos rekomendaciją dėl patvirtinimo, kad Komisija įvykdė 2017 finansinių metų bendrąjį biudžetą (05826/2019 – C8-0054/2019),

                  —

                  atsižvelgdamas į Sutarties dėl Europos Sąjungos veikimo 317, 318 ir 319 straipsnius,

                  —

                  atsižvelgdamas į Europos atominės energijos bendrijos steigimo sutarties 106a straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (6), ypač į jo 62, 164, 165 ir 166 straipsnius,

                  —

                  atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012 (7), ypač į jo 69, 260, 261 ir 262 straipsnius,

                  —

                  atsižvelgdamas į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys (8), įstatus, ypač į jo 14 straipsnio 3 dalį,

                  —

                  atsižvelgdamas į 2004 m. rugsėjo 21 d. Komisijos reglamentą (EB) Nr. 1653/2004, nustatantį vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys (9), įstatus, ypač į jo 66 straipsnio pirmą ir antrą pastraipas,

                  —

                  atsižvelgdamas į 2013 m. gruodžio 17 d. Komisijos sprendimą 2013/779/ES, kuriuo įsteigiama Europos mokslinių tyrimų tarybos vykdomoji įstaiga ir panaikinamas Sprendimas 2008/37/EB (10),

                  —

                  atsižvelgdamas į Darbo tvarkos taisyklių 93 straipsnį ir IV priedą,

                  —

                  atsižvelgdamas į Biudžeto kontrolės komiteto pranešimą ir kitų suinteresuotų komitetų nuomones (A8-0110/2019),

                  A.

                  kadangi pagal Europos Sąjungos sutarties 17 straipsnio 1 dalį Komisija vykdo biudžetą ir vadovauja programoms ir kadangi taikant Sutarties dėl Europos Sąjungos veikimo 317 straipsnį ji vykdo biudžetą bendradarbiaudama su valstybėmis narėmis, savo atsakomybe ir atsižvelgdama į patikimo finansų valdymo principus;

         1.

            suteikia patvirtinimą Europos mokslinių tyrimų tarybos vykdomosios įstaigos direktoriui, kad Įstaigos 2017 finansinių metų biudžetas įvykdytas;

         2.

            išdėsto savo pastabas rezoliucijoje, kuri yra neatskiriama sprendimų dėl Europos Sąjungos 2017 finansinių metų bendrojo biudžeto įvykdymo patvirtinimo, III skirsnis – Komisija ir vykdomosios įstaigos, dalis, ir 2019 m. kovo 26 d. rezoliucijoje dėl Audito Rūmų specialiųjų ataskaitų vykdant Komisijos 2017 finansinių metų biudžeto įvykdymo patvirtinimo procedūrą (11);

         3.

            paveda Pirmininkui perduoti šį sprendimą, sprendimą dėl Europos Sąjungos 2017 finansinių metų bendrojo biudžeto įvykdymo patvirtinimo, III skirsnis – Komisija, ir rezoliuciją, kuri yra neatskiriama šių sprendimų dalis, Europos mokslinių tyrimų tarybos vykdomosios įstaigos direktoriui, Tarybai, Komisijai, Europos Sąjungos Teisingumo Teismui bei Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

               Pirmininkas

            Antonio TAJANI

               Generalinis sekretorius

            Klaus WELLE

         (1)  OL L 51, 2017 2 28, p. 1.

         (2)  OL C 348, 2018 9 28, p. 1.

         (3)  OL C 413, 2018 11 14, p. 9.

         (4)  OL C 434, 2018 11 30, p. 16.

         (5)  OL C 434, 2018 11 30, p. 217.

         (6)  OL L 298, 2012 10 26, p. 1.

         (7)  OL L 193, 2018 7 30, p. 1.

         (8)  OL L 11, 2003 1 16, p. 1.

         (9)  OL L 297, 2004 9 22, p. 6.

         (10)  OL L 346, 2013 12 20, p. 58.

         (11)  Priimti tekstai, P8_TA(2019)0243. Žr. šio Oficialiojo leidinio p. 59.


title: Tarybos sprendimas (ES) 2019/1918 2019 m. lapkričio 8 d. dėl Europos Sąjungos ir Mauritanijos Islamo Respublikos susitarimo pasikeičiant laiškais, kuriuo pratęsiamas 2019 m. lapkričio 15 d. baigsiančio galioti Protokolo, kuriuo nustatomos Europos bendrijos ir Mauritanijos Islamo Respublikos žvejybos partnerystės susitarime numatytos žvejybos galimybės ir finansinis įnašas, galiojimas, pasirašymo Europos Sąjungos vardu ir laikino taikymo

text:
18.11.2019

                  LT

                  Europos Sąjungos oficialusis leidinys

                  LI 297/1

         TARYBOS SPRENDIMAS (ES) 2019/1918
         2019 m. lapkričio 8 d.
         dėl Europos Sąjungos ir Mauritanijos Islamo Respublikos susitarimo pasikeičiant laiškais, kuriuo pratęsiamas 2019 m. lapkričio 15 d. baigsiančio galioti Protokolo, kuriuo nustatomos Europos bendrijos ir Mauritanijos Islamo Respublikos žvejybos partnerystės susitarime numatytos žvejybos galimybės ir finansinis įnašas, galiojimas, pasirašymo Europos Sąjungos vardu ir laikino taikymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 5 dalimi,
         atsižvelgdama į Europos Komisijos pasiūlymą,
         kadangi:

                     (1)

                     Europos bendrijos ir Mauritanijos Islamo Respublikos žvejybos partnerystės susitarimas (1) (toliau – Susitarimas), patvirtintas Tarybos reglamentu (EB) Nr. 1801/2006 (2) įsigaliojo 2008 m. rugpjūčio 8 d.;

                     (2)

                     Susitarimo protokolas, kuriuo nustatomos Susitarime numatytos žvejybos galimybės ir finansinis įnašas, įsigaliojo tą pačią dieną dvejų metų laikotarpiui ir buvo keletą kartų pakeistas;

                     (3)

                     šiuo metu galiojantis Susitarimo protokolas (3) (toliau - Protokolas) baigia galioti 2019 m. lapkričio 15 d.;

                     (4)

                     2019 m. liepos 8 d. Taryba įgaliojo Komisiją pradėti derybas su Mauritanijos Islamo Respublika dėl naujo tausios žvejybos partnerystės susitarimo ir jo įgyvendinimo protokolo sudarymo;

                     (5)

                     kol baigsis šios derybos, Komisija Sąjungos vardu derėjosi dėl Susitarimo pasikeičiant laiškais dėl protokolo, galiojimo pratęsimo ne ilgesniam kaip vienų metų laikotarpiui (toliau – Susitarimas pasikeičiant laiškais). Pasibaigus toms deryboms Susitarimas pasikeičiant laiškais parafuotas 2019 m. rugsėjo 4 d.;

                     (6)

                     Susitarimo pasikeičiant laiškais tikslas – sudaryti sąlygas Sąjungai ir Mauritanijos Islamo Respublikai toliau bendradarbiauti siekiant skatinti tausios žvejybos politiką ir racionalų Mauritanijos Islamo Respublikos vandenyse esančių žvejybos išteklių naudojimą ir leisti ES laivams vykdyti žvejybos veiklą šiuose vandenyse;

                     (7)

                     siekiant užtikrinti Sąjungos laivų žvejybos Mauritanijos vandenyse tęstinumą, Susitarimas pasikeičiant laiškais turėtų būti taikomas laikinai nuo 2019 m. lapkričio 16 d. arba nuo jo pasirašymo pagal jo 6 punktą.

                     (8)

                     Susitarimas pasikeičiant laiškais turėtų būti pasirašytas ir taikomas laikinai, kol bus užbaigtos jo įsigaliojimui būtinos procedūros.

               PRIĖMĖ ŠĮ SPRENDIMĄ:

            1 straipsnis
            Sąjungos vardu tvirtinamas Europos Sąjungos ir Mauritanijos Islamo Respublikos susitarimas pasikeičiant laiškais, kuriuo pratęsiamas 2019 m. lapkričio 15 d. baigsiančio galioti protokolo, kuriuo nustatomos Europos bendrijos ir Mauritanijos Islamo Respublikos žvejybos partnerystės susitarime numatytos žvejybos galimybės ir finansinis įnašas, galiojimas, pasirašymas, su sąlyga, kad tas susitarimas bus sudarytas.
            Susitarimo pasikeičiant laiškais, tekstas pridedamas prie šio sprendimo.

            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą pasikeičiant laiškais.

            3 straipsnis
            Susitarimas pasikeičiant laiškais laikinai taikomas nuo 2019 m. lapkričio 16 d. arba nuo bet kurios kitos vėlesnės datos po jo pasirašymo (4) kol bus užbaigtos jo įsigaliojimui būtinos procedūros.

            4 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. lapkričio 8 d.

                  Tarybos vardu

                  Pirmininkė

               L. ANDERSSON

            (1)  OL L 343, 2006 12 8, p. 4.

            (2)  2006 m. lapkričio 30 d. Tarybos reglamentas (EB) Nr. 1801/2006 dėl Europos bendrijos ir Mauritanijos Islamo Respublikos žvejybos partnerystės susitarimo sudarymo (OL L 343, 2006 12 8, p. 1).

            (3)  Protokolas, kuriuo ketveriems metams nustatomos Europos bendrijos ir Mauritanijos Islamo Respublikos žvejybos partnerystės susitarime numatytos žvejybos galimybės ir finansinis įnašas (ES OL L 315, 2015 12 1, p. 3).

            (4)  Datą, nuo kurios Susitarimas bus laikinai taikomas, Europos Sąjungos oficialiajame leidinyje paskelbs Tarybos Generalinis sekretoriatas.


title: 2019 m. rugsėjo 18 d. Europos Parlamento ir Tarybos sprendimas (ES) 2019/1938 dėl Europos prisitaikymo prie globalizacijos padarinių fondo lėšų mobilizavimo (EGF/2019/000 TA 2019 – Komisijos iniciatyva teikiama techninė pagalba)

text:
26.11.2019

                  LT

                  Europos Sąjungos oficialusis leidinys

                  L 305/57

         EUROPOS PARLAMENTO IR TARYBOS SPRENDIMAS (ES) 2019/1938
         2019 m. rugsėjo 18 d.
         dėl Europos prisitaikymo prie globalizacijos padarinių fondo lėšų mobilizavimo (EGF/2019/000 TA 2019 – Komisijos iniciatyva teikiama techninė pagalba)
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo,
         atsižvelgdami į 2013 m. gruodžio 17 d. Europos Parlamento ir Tarybos reglamentą (ES) Nr. 1309/2013 dėl Europos prisitaikymo prie globalizacijos padarinių fondo (2014–2020 m.), kuriuo panaikinamas Reglamentas (EB) Nr. 1927/2006 (1), ypač į jo 11 straipsnio 2 dalį,
         atsižvelgdami į 2013 m. gruodžio 2 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės, bendradarbiavimo biudžeto klausimais ir patikimo finansų valdymo (2), ypač į jo 13 punktą,
         atsižvelgdami į Europos Komisijos pasiūlymą,
         kadangi:

                     1)

                     Europos prisitaikymo prie globalizacijos padarinių fondo (toliau – EGF) tikslas – teikti paramą atleistiems iš darbo darbuotojams ir savarankiškai dirbantiems asmenims, kurių veikla nutrūko dėl globalizacijos sukeltų esminių pasaulio prekybos sistemos struktūrinių pokyčių, dėl tebesitęsiančios pasaulinės finansų ir ekonomikos krizės arba dėl naujos pasaulinės finansų ir ekonomikos krizės, ir padėti jiems vėl integruotis į darbo rinką;

                     2)

                     EGF didžiausia metinė suma turi neviršyti 150 mln. EUR (2011 m. kainomis), kaip nustatyta Tarybos reglamento (ES, Euratomas) Nr. 1311/2013 (3) 12 straipsnyje;

                     3)

                     Reglamente (ES) Nr. 1309/2013 nustatyta, kad kiekvienais metais techninei pagalbai Komisijos iniciatyva gali būti skiriama daugiausia 0,5 % EGF paramos didžiausios metinės sumos;

                     4)

                     EGF lėšos turėtų būti mobilizuotos, kad Komisijos iniciatyva būtų suteikta 610 000 EUR techninė pagalba,

               PRIĖMĖ ŠĮ SPRENDIMĄ:

            1 straipsnis
            2019 finansinių metų Europos Sąjungos bendrajame biudžete Europos prisitaikymo prie globalizacijos padarinių fondo lėšos mobilizuojamos siekiant skirti 610 000 EUR įsipareigojimų ir mokėjimų asignavimų sumą.

            2 straipsnis
            Šis sprendimas įsigalioja trečią dieną po jo paskelbimo Europos Sąjungos oficialiajame leidinyje.

            Priimta Strasbūre 2019 m. rugsėjo 18 d.

                  Europos Parlamento vardu

                  Pirmininkas

               D. M. SASSOLI

                  Tarybos vardu

                  Pirmininkė

               T. TUPPURAINEN

            (1)  OL L 347, 2013 12 20, p. 855.

            (2)  OL C 373, 2013 12 20, p. 1.

            (3)  2013 m. gruodžio 2 d. Tarybos reglamentas (ES, Euratomas) Nr. 1311/2013, kuriuo nustatoma 2014–2020 m. daugiametė finansinė programa (OL L 347, 2013 12 20, p. 884).